b'\n_START_ARTICLE_\nKokkolan satama\n_START_PARAGRAPH_\nKokkolan satama (ruots. Karleby hamn, engl. Port of Kokkola, LOCODE: FI KOK) on Kokkolan kaupungissa, Ykspihlajan kaupunginosassa sijaitseva, Pohjanmaan suurin ja Suomen vilkkaimpiin kuuluva satama. Satama-alue jakautuu kolmeen osaan: kantasatamaan, Hopeakiven satamaan ja syv\xc3\xa4satamaan. Vuonna 2014 sataman kokonaisliikennem\xc3\xa4\xc3\xa4r\xc3\xa4 oli 8,6 miljoonaa tonnia. Sataman v\xc3\xa4litt\xc3\xb6m\xc3\xa4ss\xc3\xa4 l\xc3\xa4heisyydess\xc3\xa4 sijaitsee Kokkolan suurteollisuusalue (KIP, Kokkola Industrial Park).\n_START_SECTION_\nHistoria\n_START_PARAGRAPH_\nVuonna 2000 satamaan valmistui 13 metrin syvyyden saavuttanut syv\xc3\xa4v\xc3\xa4yl\xc3\xa4. Syv\xc3\xa4v\xc3\xa4yl\xc3\xa4 aiotaan syvent\xc3\xa4\xc3\xa4 14 metriin._NEWLINE_Vuoden 2015 alussa satama muuttui liikelaitoksesta osakeyhti\xc3\xb6ksi._NEWLINE_Syv\xc3\xa4v\xc3\xa4yl\xc3\xa4 on p\xc3\xa4\xc3\xa4tetty syvent\xc3\xa4\xc3\xa4 14 metriin. Hanke maksaa 63 miljoonaa euroa ja on m\xc3\xa4\xc3\xa4r\xc3\xa4 valmistua vuonna 2020.\n_START_SECTION_\nSyv\xc3\xa4satama\n_START_PARAGRAPH_\nSyv\xc3\xa4sataman rakennusty\xc3\xb6t alkoivat 1980-luvun alkupuolella ja aluetta kehitettiin voimakkaasti seuraavan vuosikymmenen aikana. Irtotavaraliikenteeseen erikoistuneen syv\xc3\xa4sataman vuosikapasiteetti on noin 5 miljoonaa tonnia. Satamassa olevat 40 tonnin nosturit ja kuljetinj\xc3\xa4rjestelm\xc3\xa4t mahdollistavat 40\xc2\xa0000 tonnin lastaus- ja purkutehon vuorokaudessa. Syv\xc3\xa4satamaan johtaa 13 metri\xc3\xa4 syv\xc3\xa4 laivav\xc3\xa4yl\xc3\xa4._NEWLINE_Laituripaikoista mainittakoon esimerkiksi syvimm\xc3\xa4t, yhdess\xc3\xa4 650-metrisen laiturialueen muodostavat (paikat 10-12) 13,0 metrin syv\xc3\xa4yksell\xc3\xa4. Laituri 7 on puolestaan \xc3\xb6ljyn ja \xc3\xb6ljytuotteiden k\xc3\xa4sittelyyn tarkoitettu, enint\xc3\xa4\xc3\xa4n 140-metristen ja syv\xc3\xa4ykselt\xc3\xa4\xc3\xa4n 9,5-metristen alusten k\xc3\xa4ytt\xc3\xb6\xc3\xb6n._NEWLINE_Syv\xc3\xa4sataman alueelle valmistui kev\xc3\xa4\xc3\xa4ll\xc3\xa4 2003 kaksi 1 MW:n tuulivoimalaa. Tuulipuistoa on suunniteltu laajennettavan nelj\xc3\xa4ll\xc3\xa4 3 MW:n  tuulivoimalalla. Teollisuusalueelle on vahvistettu tuulivoiman lis\xc3\xa4rakentamisen salliva vaiheyleiskaava vuonna 2012.\n_START_SECTION_\nHopeakiven satama\n_START_PARAGRAPH_\nHopeakiven satama on melko \xc3\xa4skett\xc3\xa4in aivan syv\xc3\xa4sataman etel\xc3\xa4puolelle valmistunut laiturialue. Siin\xc3\xa4 on 160 metri\xc3\xa4 pitk\xc3\xa4 9,5 metrin syv\xc3\xa4yksen laituripaikka ja 150-metrinen 11,0 metrin syv\xc3\xa4yksen laituripaikka.\n_START_SECTION_\nKantasatama\n_START_PARAGRAPH_\nKantasatamassa on viisi laituripaikkaa. Paikat 1\xe2\x80\x932 muodostavat yhdess\xc3\xa4 323 metri\xc3\xa4 pitk\xc3\xa4n alueen 9,5 metrin syv\xc3\xa4yksell\xc3\xa4. Laituri 4 on sataman ylpeys: joka s\xc3\xa4\xc3\xa4n terminaali enint\xc3\xa4\xc3\xa4n 122 metri\xc3\xa4 pitkille ja 8,3 metrin syv\xc3\xa4yksen aluksille. Ulkoisesti se on noin 130 metri\xc3\xa4 pitk\xc3\xa4 katettu terminaalirakennus (AWT), johon purkava tai lastaava laiva voi ajaa sis\xc3\xa4lle. T\xc3\xa4ll\xc3\xb6in lasti ei lastauksen aikana altistu s\xc3\xa4\xc3\xa4n vaikutuksille. Laituri 5 on 83-metrinen kemikaaliterminaali syv\xc3\xa4ykselt\xc3\xa4\xc3\xa4n enint\xc3\xa4\xc3\xa4n 9,5 metrin aluksille._NEWLINE_Erityisesti kappaletavaran k\xc3\xa4sittelyyn erikoistunut kantasatama aidattiin vuosituhannen alun j\xc3\xa4lkeen EU:n terrorismin vastaisen direktiivin mukaisesti.'